RESOLUCIÓN do 20 de novembro de 2009, da Dirección Xeral de Xustiza, pola que se dá publicidade ao acordo entre a Administración da Comunidade Autónoma galega e as organizacións sindicais CSI-F, CC.OO., UGT, CIG e SPJ-USO, con representación entre o persoal da Administración de xustiza destinado en Galicia, para establecer un programa de actuación para fomentar a produtividade.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/12/2009

A Administración da Comunidade Autónoma de Galicia e as organizacións sindicais representativas do persoal ao servizo da Administración de xustiza, no marco da mesa sectorial de negociación deste colectivo, negociaron o novo complemento autonómico transitorio no marco establecido no artigo 12 do Real decreto 1909/2000, do 24 de novembro.
Froito da devandita negociación a Consellería de Presidencia, Administracións Públicas e Xustiza e as organizacións sindicais CSI-F, CC.OO., UGT, CIG e SPJ-USO asinaron o día 30 de xullo de 2009 un acordo para establecer un programa de actuación na Administración de xustiza en Galicia para fomentar a produtividade.
Polo exposto, esta dirección xeral
DISPÓN:
Publicar o acordo entre a Administración da Comunidade Autónoma galega e as organizacións sindicais CSI-F, CC.OO., UGT, CIG e SPJ-USO, con representación entre os funcionarios ao servizo da Administración de xustiza en Galicia, que se insire a continuación como anexo.
Santiago de Compostela, 20 de novembro de 2009.
Juan José Martín Álvarez
Director xeral de Xustiza
ANEXO
Acordo entre a Xunta de Galicia e as organizacións sindicais para establecer un programa de actuación na Administración de xustiza en Galicia para fomentar a produtividade
Preámbulo
1. De conformidade co previsto no artigo 103.3º da Constitución española e en sintonía coa Lei orgánica 11/1985, do 2 de agosto, de liberdade sindical, a Lei 9/1987, do 12 de xuño, de órganos de representación, determinación das condicións de traballo e participación do persoal ao servizo das administracións públicas regula a negociación colectiva dos funcionarios públicos. A Xunta de Galicia -no exercicio das competencias sobre este persoal transferidas á comunidade autónoma polo Real decreto 2397/1996, do 22 de novembro- desenvolve a negociación colectiva e a participación na determinación das condicións de traballo dos funcionarios ao servizo da Administración de xustiza no dito marco legal e atendendo, ademais, as previsións específicas do libro VI da Lei orgánica do poder xudicial (LOPX).
Entre as previsións da LOPX figuran as do título VI do seu libro VI sobre o réxime retributivo que, sen prexuízo do que se dispón respecto das remuneracións en concepto de garda, distingue entre os conceptos salariais de competencia do Estado (retribucións básicas -soldo e antigüidade- e o complemento xeral do posto) e os conceptos salariais de competencia das comunidades autónomas (o complemento específico e o complemento de produtividade). Este réxime retributivo foi desenvolvido polo Real decreto 1714/2004, do 23 de xullo (BOE do 12 de agosto), e polo Real decreto 1033/2007, do 20 de xullo (BOE do 27 de agosto). Este último real decreto será aplicable de xeito efectivo cando se aproben as relacións de postos de traballo (RPT) previstas no artigo 521 da LOPX. Mentres, mantense un réxime transitorio no cal as diferentes comunidades autónomas con competencias, e o propio Ministerio de Xustiza, estableceron melloras retributivas ben en concepto de complemento transitorio (que se
consolidaría como complemento específico no momento de aprobación das RPT) ben en concepto de produtividade.
Dentro deste contorno, logo do proceso de negociación no ámbito da Mesa Sectorial da Administración de Xustiza, a Consellería de Presidencia, Administracións Públicas e Xustiza e as organizacións sindicais máis representativas CSI-F, CC.OO., UGT, CIG, e USO-SPJ chegaron a un acordo nos seguintes termos:
EXPOÑEN:
O aumento cuantitativo de carga de traballo que, dentro do contexto da crise económica, está experimentando a Administración de xustiza fai necesario proporcionarlles estímulos aos funcionarios ao servizo da Administración de xustiza que fomenten a súa implicación para responder a esta situación de sobrecarga. Con esta finalidade a Xunta de Galicia e as organizacións sindicais consideran necesario establecer un programa de actuación orientado á produtividade do conxunto da organización.
ACORDAN:
I. Ámbito.
O ámbito deste acordo comprende o persoal ao servizo da Administración de xustiza dependente da Comunidade Autónoma de Galicia: funcionarios dos corpos de médicos forenses, xestores procesuais e administrativos, tramitadores procesuais e administrativos e auxilio xudicial con destino en órganos xudiciais, fiscalías, rexistros civís, instituto de medicina legal e oficinas xudiciais da Comunidade Autónoma galega.
Tamén comprende o persoal interino.
II. Produtividade
a) En aplicación do artigo 12 do Real decreto 1909/2000, polo aumento cuantitativo de carga de traballo que se está a producir en relación co contexto de crise económica, establécese un programa de actuación aplicable a todo o persoal comprendido no ámbito deste acordo, segundo se específica no punto anterior, en virtude do cal, para estimular a súa implicación para responder á maior litixiosidade, se retribuirá con 10 euros mensuais por funcionario, desde o 1 de xullo de 2009.
b) O dereito á percepción económica da dita cantidade, ou da parte proporcional no caso de redución de xornada, será mensual na nómina do funcionario, segundo o réxime previsto para o complemento de produtividade e deixará de percibirse nas situacións previstas legalmente respecto do dito complemento.
III. Comisión de seguimento.
Constituirase unha comisión de seguimento formada por un membro de cada organización sindical asinante do acordo, podendo ter cada un deles o correspondente substituto, e un número igual de representantes da Administración, con funcións de información, seguimento e asesoramento no que atinxe á aplicación.
IV. Execución do acordo.
A Xunta de Galicia promoverá as medidas necesarias para a execución do previsto neste acordo, dentro dun marco retributivo que complementa as previsións do Acordo do 31 de xullo de 2008 sobre o importe do complemento transitorio autonómico (CAT) dos funcionarios ao servizo da Administración de xustiza en Galicia (DOG do 17 de decembro) e da resolución, da Dirección Xeral de Xustiza, do 12 de febreiro de 2009 (DOG do 26 de febreiro) que recoñece a cada funcionario dos xulgados con competencia en materia de violencia sobre a muller das cidades da Coruña, Ferrol, Santiago de Compostela, Lugo, Ourense, Pontevedra e Vigo, en concepto de complemento autonómico transitorio (CAT), a cantidade de 20 euros por riba da sinalada no dito acordo do 31 de xullo de 2008.
Este acordo publicarase no Diario Oficial de Galicia.
Santiago de Compostela, 30 de xullo de 2009.
Pola Administración autonómica:
Alfonso Rueda Valenzuela, conselleiro de Presidencia, Administracións Públicas e Xustiza.
Polas organizacións sindicais asinantes:
CSI-F: Elena Gamazo Doval.
CC.OO.: Pablo Valeiras Ríos.
UGT: Manuel González Carvajal.
CIG: Delmiro Durán Garrido.
SPJ-USO: Francisco Javier Álvarez Morais.